SUN ครึ่งปีแรกกำไร 90 ลบ. เคาะปันผล 0.10 บ./หุ้น ขึ้น XD 23 ส.ค.นี้
SUN โชว์กำไรครึ่งปีแรก แตะ 89.92 ลบ. เคาะจ่ายปันผล 0.10 บ./หุ้น ขึ้นเครื่องหมาย XD 23 ส.ค.นี้ ชี้ทิศทางธุรกิจครึ่งปีหลังคาดว่าจะเติบโตดีตามแผนที่วางไว้ ผลักดันเป้าหมายรายได้ปี 2564 เติบโตไม่น้อยกว่า 10-15%
SUN โชว์กำไรครึ่งปีแรก แตะ 89.92 ลบ. เคาะจ่ายปันผล 0.10 บ./หุ้น ขึ้นเครื่องหมาย XD 23 ส.ค.นี้ ชี้ทิศทางธุรกิจครึ่งปีหลังคาดว่าจะเติบโตดีตามแผน
9 ส.ค. 2564

นายองอาจ กิตติคุณชัย ประธานเจ้าหน้าที่บริหาร บริษัท ซันสวีท จำกัด (มหาชน) หรือ SUN เปิดเผยว่า ผลการดำเนินงานของบริษัทและบริษัทย่อยไตรมาส 2/2564 มีกำไรสุทธิ จำนวน 59.37 ล้านบาท และรายได้จากการขาย 743.31 ล้านบาท เพิ่มขึ้น19.0% เมื่อเปรียบเทียบกับงวดเดียวกันของปีก่อน ซึ่งมีรายได้ 624.87 ล้านบาท
โดยเป็นผลจากยอดขายภายในประเทศเพิ่มโดยเฉพาะสินค้าพร้อมรับประทาน (Ready to Eat) ซึ่งมีการแตกไลน์ผลิตภัณฑ์ใหม่ตอบโจทย์ความต้องการของผู้บริโภคอย่างต่อเนื่อง ส่วนยอดขายในต่างประเทศ มีรายได้เพิ่มขึ้นจากสินค้า Can Frozen และ Pouch ในลูกค้าประเทศ จีน ไต้หวัน เกาหลีใต้ ญี่ปุ่น และ ออสเตรเลีย ด้านสถานการณ์ขาดแคลนตู้คอนเทนเนอร์จากการแพร่ระบาดของโควิด-19 มีความคลี่คลายขึ้น ส่งผลให้สามารถส่งมอบสินค้าให้ถึงมือลูกค้าตามแผนที่วางไว้
ส่วนผลการดำเนินงานงวด 6 เดือนแรก สิ้นสุดวันที่ 30 มิถุนายน 2564 บริษัทมีกำไรสุทธิ 89.92 ล้านบาท เปรียบเทียบกับงวดเดียวกันของปี 2563 มีผลกำไรสุทธิ 66.94 ล้านบาท เพิ่มขึ้น 22.98 ล้านบาท หรือคิดเป็น 34.3 %
ทั้งนี้จากผลการดำเนินที่ออกมาแข็งแกร่งทำให้ที่ประชุมคณะกรรมการบริษัท มีมติอนุมัติการจ่ายเงินปันผลระหว่างกาลหุ้นละ 0.10 บาท โดยกำหนดรายชื่อผู้ถือหุ้นที่มีสิทธิรับเงินปันผลระหว่างกาล (Record Date) วันที่ 23 สิงหาคม 2564 และกำหนดจ่ายเงินปันผลในวันที่ 3 กันยายน 2564
สำหรับทิศทางธุรกิจครึ่งปีหลัง 2564 คาดว่าจะเติบโตดีตามแผนที่วางไว้ แนวโน้มผลประกอบการขยายตัว แม้สถานการณ์ โควิด-19 ระบาดรุนแรงและมีมาตรการล็อกดาวน์ แต่ยังคงส่งมอบสินค้าตามกำหนดและรับคำสั่งซื้อล่วงหน้าจากลูกค้าได้อย่างต่อเนื่อง นอกจากนี้ยังรับอานิสงส์จากค่าเงินบาทอ่อนส่งผลให้ได้รับผลประโยชน์จากการขายสินค้าส่งออกได้ในราคาที่สูงขึ้น ด้านตลาดในประเทศมีแผนเพิ่มสินค้าพร้อมรับประทานใหม่ให้หลากหลาย ครอบคลุมความต้องการของลูกค้ามากยิ่งขึ้น ผลักดันเป้าหมายรายได้ปี 2564 เติบโตไม่น้อยกว่า 10-15%